Удмуртия мәктәпләрендә татар сыйныфларына язылалармы?

	2000/2001 уку елында республикада 1425 укучы татар телен үзләштергән. 2002/2003 елда бу сан 1300 булып кимүгә юл тота башлаган. Ә бүгенге көндә Удмуртия республикасында хәлләр ничек тора? Татар сыйныфларына ничек язылалар? Милли мәгарифтә нинди уңышлар, проблемалар бар? Әйдәгез, кабат шул хакта сөйләшик. Иң элек, милли мәгарифкә турыдан-туры кагылышлары булган милләттәшләребезнең фикерләрен тыңлап китик.	 Бриллиант Абдрахманова  (107нче бакча мөдире):  “Быел безнең бакчаның чыгарылыш төркемендә 30 бала тәрбияләнә. Аларның 20се 12нче мәктәпкә барырга, бер өлеше 6нчы гимназиядә белем алырга теләк белдерделәр. Әлбәттә, без 4 ел биргән милли тәрбиянең мәктәптә дә дәвам иттерелүен телибез. Ләкин ата-аналарны берничек тә көчләп балаларын татар сыйныфларына җибәрергә мәҗбүр итә алмыйбыз, аларның балаларын кайсы мәктәпкә илтүләре үз ихтыярында. Безнең күпчелек балалар яшәү урыны буенча 12нче мәктәпкә карыйлар. Шуның өчен без күбрәк  алар белән хезмәттәшлек итәбез. Әлеге мәктәптә дә татар сыйныфлары эшли. Әгәр башка фәннәрне дә тирәннән үзләштерүче сыйныф буларак ачылса, әти-әниләр татар сыйныфларында балаларын укытырга каршы түгелләр. Шуның өчен, иң элек, татар сыйныфларының дәрәҗәсен үстерү турында уйланырга кирәк”.  
	Рилия ЗАКИРОВА	
Яңарыш

	№   |  	


